Nú liggur fyrir að ríflega 100 hross fórust í hamfaraveðrinu sem gekk yfir Norðurland vestra dagana 10. - 12. desember 2019 . Þetta eru mestu afföll á hrossum í áratugi og svarar til um 0,5% þeirra 20.000 hrossa sem ætla má að hafi verið á útigangi á þessu landssvæði . Hross fórust á 46 bæjum , þar af 29 í Austur-Húnavatnssýslu ( 61 hross ) , 9 í Vestur-Húnavatnssýslu ( 20 hross ) og á 8 bæjum í Skagafirði ( 22 hross ) . Oftast var um að ræða eitt til fjögur hross á hverjum bæ , sem gerir að meðaltali 2 hross á bæ . Dreifingin endurspeglar að afföllin verða ekki rakin til óviðunandi aðbúnaðar eða undirbúnings á einstaka bæjum en ljóst má vera að veðrið kom mishart niður á svæðum innan landshlutans . Hross á öllum aldri fórust í óverðinu ; 29 folöld , 34 trippi og 30 hryssur , en einnig drápust 15 hestar , flestir fullorðnir . Hryssurnar voru sömuleiðis í flestum tilfellum í eldri kantinum og því má segja að elstu og yngstu aldurshóparnir hafi orðið verst úti í óveðrinu . Algengast var að hross hefði hrakið undan veðri í skurði , girðingar eða aðrar hættur en einnig fennti hross sem stóðu í skjóli , þ.m.t. hross sem rekin höfðu verið sérstaklega í skjól og gefið þar . Dæmi voru um tveggja metra snjódýpt niður á hræin , en gríðarlegir skaflar mynduðust hvar sem skjól var að finna . Almennt séð var harðara á hrossum á jörðum nærri ströndinni á meðan hross sem stóðu hærra í landinu sluppu mun betur , líklega vegna þess að þar var kaldara og ekki hlóðst á þau ís með sama hætti . Afar óvenjulegt er að saman fari svo hart norðan áhlaup með mikilli úrkomu og hitastigi við frostmark . Veðurskilyrðin leiddu til þess að slydda lagðist á hrossin og fraus þar . Hrossin urðu klömbruð og þung sem gerði þeim erfiðara fyrir að standa af sér þá langvarandi stórhríð sem á eftir fylgdi þar sem veðurhæðin náði styrk fellibyls á köflum . Skjól kom ekki að gagni þar sem aðstæður voru verstar og átti það jafnt við um manngerða skjólveggi og náttúrulegt skjól . Hross voru alla jafna í góðu standi fyrir áhlaupið enda hafði haustið verið hagfellt hrossum á útigangi .